b'\n_START_ARTICLE_\nMichael Schumacher\n_START_SECTION_\nZgodnja leta\n_START_PARAGRAPH_\nNikakr\xc5\xa1nega dvoma ni bilo, da bo Michael Schumacher dirka\xc4\x8d, saj so mu prvi gokart na pedala kupili \xc5\xbee pri \xc5\xa1tirih letih. Da bo \xc5\xa1lo hitreje, mu je o\xc4\x8de Rolf vgradil \xc5\xa1e star motor, a se je Michael kmalu zaletel v drog cestne svetilke. Tako so se odlo\xc4\x8dili, da bo varneje, \xc4\x8de bo mali Michael dirkal na bli\xc5\xbenjem dirkali\xc5\xa1\xc4\x8du, kjer ni drogov uli\xc4\x8dnih svetilk. S tem pa je postal tudi najmlaj\xc5\xa1i \xc4\x8dlan doma\xc4\x8dega karting kluba. \xc4\x8ceprav je s kartingom in dirkanjem zapolnil precej\xc5\xa1ni del svojega \xc4\x8dasa, je bil tudi priden u\xc4\x8denec. Zelo dobro se je izkazal pri matematiki in angle\xc5\xa1\xc4\x8dini, prav tako pa je bil navdu\xc5\xa1en nad nogometom in judom. Dirkanje je bilo sprva le hobi, saj je bil po kon\xc4\x8dani \xc5\xa1oli vajenec v krajevni mehani\xc4\x8dni delavnici. Tam je spoznal vse zakonitosti motorja, in kot pravi, mu je to v veliko pomo\xc4\x8d tudi danes. Po kon\xc4\x8dani vajenski dobi je iz gokarta, s katerim je osvojil ve\xc4\x8d nem\xc5\xa1kih in evropskih naslovov, presedel v Formulo K\xc3\xb6nig, potem v Formulo 3, kjer je postal prvak leta 1990 in zatem v Formulo 1.\n_START_SECTION_\nKariera formule 1\n_START_PARAGRAPH_\nSchumacher je bil v svoji karieri znan po svoji sposobnosti, da je odpeljal hitre kroge v odlo\xc4\x8dilnih delih dirke, da je lahko dirkalnik priganjal do skrajnih meja materiala in po odli\xc4\x8dnem dirkanju po de\xc5\xbeju. Mokra steza izena\xc4\x8di mo\xc5\xbenosti dirka\xc4\x8dev, saj so v takih pogojih dirka\xc5\xa1ke sposobnosti praviloma pomembnej\xc5\xa1e od ostalih dejavnikov. Nekaj Schumacherjevih najbolj\xc5\xa1ih dirk je potekalo prav v tak\xc5\xa1nih pogojih, zaradi \xc4\x8desar si je prislu\xc5\xbeil vzdevka \xc2\xbbRegenk\xc3\xb6nig\xc2\xab\xc2\xa0ali \xc2\xbbRain king\xc2\xab\xc2\xa0(kralj de\xc5\xbeja) in \xc2\xbbRegenmeister\xc2\xab\xc2\xa0ali \xc2\xbbRain master\xc2\xab\xc2\xa0(mojster de\xc5\xbeja). Prijel se ga je tudi vzdevek \xc2\xbbRed Baron\xc2\xab\xc2\xa0(rde\xc4\x8di baron), zaradi njegovega rde\xc4\x8dega Ferrarija po Nemcu Manfredu von Richthofenu, znamenitemu letalskemu asu prve svetovne vojne. Njegovi vzdevki so \xc5\xa1e \xc2\xbbSchumi\xc2\xab, \xc2\xbbSchuey\xc2\xab in \xc2\xbbSchu\xc2\xab._NEWLINE_Schumacher je zaslu\xc5\xbeen za popularizacijo Formule 1 v Nem\xc4\x8diji, kjer je imela pred tem status obrobnega \xc5\xa1porta. V sezoni 2006 so bili v najbolj\xc5\xa1i deseterici kar trije nem\xc5\xa1ki dirka\xc4\x8di, kar je v zgodovini Formule 1 najve\xc4\x8dji dele\xc5\xbe dirka\xc4\x8dev iz ene dr\xc5\xbeave. Mlaj\xc5\xa1i Schumacherjevi rojaki, kot na primer Sebastian Vettel, trdijo da jim je Schumacher odprl vrata v Formulo 1._NEWLINE_V zadnjem delu kariere v Formuli 1, je bil Schumacher vse do prve upokojitve dolgoletni predsednik Zdru\xc5\xbeenja dirka\xc4\x8dev (GPDA).\n_START_SECTION_\nDebi\n_START_PARAGRAPH_\nPrvi\xc4\x8d je v Formuli 1 nastopil leta v sezoni 1991 na Veliki nagradi Belgije z Jordanom, ko je zamenjal aretiranega Bertranda Gachota. Schumacherjev manager Willi Weber je Eddieju Jordanu zagotovil, da njegov varovanec dobro pozna stezo Spa-Francorchamps, kljub temu da se je Schumacher v resnici po njej peljal le enkrat s kolesom. Kljub temu, da je dirko kon\xc4\x8dal \xc5\xbee po nekaj zavojih z okvarjeno sklopko, je bilo neverjetno sedmo mesto na kvalifikacijah dovolj, da je \xc5\xbee pred naslednjo dirko prestopil v Briatorejev Benetton.\n_START_SECTION_\n1991 \xe2\x88\x92 1993\n_START_PARAGRAPH_\nTudi tu se je \xc5\xbee na prvi dirki za Veliki nagradi Italije zelo izkazal, saj je prehitel celo mo\xc5\xa1tvenega kolega Nelsona Piqueta, trikratnega svetovnega prvaka, ter s petim mestom dosegel prve to\xc4\x8dke v karieri. Do konca sezone pa je pri\xc5\xa1el \xc5\xa1e dvakrat do \xc5\xa1estega mesta._NEWLINE_Na prvo zmago mu tudi ni bilo potrebno dolgo \xc4\x8dakati, saj jo je dosegel \xc5\xbee naslednjo leto na Veliki nagradi Belgije, ki je postala njegova najljub\xc5\xa1a dirka, po odli\xc4\x8dni taktiki na delno mokri in delno suhi stezi. Na ve\xc4\x8dini dirki se je Nigel Mansell v hitrej\xc5\xa1em Williamsu \xc5\xbee takoj po \xc5\xa1tartu pobegnil, Schumacher pa se je s Ayrtonom Senno boril za uvrstitev na stopni\xc4\x8dke. Sezono 1992 je kon\xc4\x8dal na odli\xc4\x8dnem tretjem mestu s 53. to\xc4\x8dkami, celo pred Senno._NEWLINE_V sezoni 1993 je bil ve\xc4\x8dkrat v dobrem polo\xc5\xbeaju za stopni\xc4\x8dke, toda Benetton ni bil konkuren\xc4\x8den naprednemu in mo\xc4\x8dnemu Williamsu Damon Hilla in Alaina Prosta ali McLarnu Ayrtona Senna, ki je imel zelo napredno elektroniko. V prvem delu sezone je imel Benetton proti ostalim najbolj\xc5\xa1im mo\xc5\xa1tvom zelo nekonkuren\xc4\x8den sistem prodi zdrsu pogonskih koles (traction control). Kljub temu je uspel zmagati na 14. dirki sezone za Veliko nagrado Portugalske, kjer se je v zaklju\xc4\x8dku dirke odli\xc4\x8dno obranil pred napadi Alaina Prosta v hitrej\xc5\xa1em Williamsu. Sezono 1993 je kon\xc4\x8dal na \xc4\x8detrtem mestu z 52. to\xc4\x8dkami, po tem ko je odstopil kar na sedmih dirkah od petnajstih, ponovno pa se je na stezi najve\xc4\x8dkrat za mesto na stopni\xc4\x8dke boril s Senno.\n_START_SECTION_\n1994 \xe2\x88\x92 1995\n_START_PARAGRAPH_\nV sezoni 1994 se je za\xc4\x8del njegov veliki vzpon, saj je za\xc4\x8del s \xc5\xa1tirimi zaporednimi zmagami, tudi na nesre\xc4\x8dni Veliki nagradi San Marina, zaznamovani s smrtnima nesre\xc4\x8dama Avstrijca Rolanda Ratzenbergerja in legendarnega Brazilca Senne ter hudo nesre\xc4\x8do Rubensa Barrichella. Do dirke za Veliko nagrado Velike Britanije mu je \xc5\xa1lo z enim drugim mestom in \xc5\xa1e dvema zmagama vse kot po maslu, nato pa je sledila diskvalifikacija zaradi prehitevanja Damona Hilla v ogrevalnem krogu. Pa odpovedi motorja na Veliki nagradi Nem\xc4\x8dije in zmagi na Veliki nagradi Mad\xc5\xbearske je sledila \xc5\xa1e ena zmaga na Veliki nagradi Belgije, ki pa mu je bila zaradi preve\xc4\x8d obrabljene deske pod dirkalnikom odvzeta. Poleg tega je bil \xc5\xa1e kaznovan z dvema dirkama prepovedi. Do zadnje dirke je tako zbral le \xc5\xa1e eno zmago in eno drugo mesto in vodil pred zadnjo dirko le za to\xc4\x8dko pred Hillom. Na zadnji dirki za Veliko nagrado Avstralije pa je Schumacher po vodstvu na za\xc4\x8detku dirke v 35. krogu naredil napako in z desno stranjo dirkalnika rahlo tr\xc4\x8dil v ogrado, vendar se je uspel vrniti na stezo. \xc5\xbde do naslednjega ovinka pa ga je Hill ujel in sku\xc5\xa1al po notranji strani prehiteti, Schumacher ga je odlo\xc4\x8dno zaprl in oba sta morala odstopiti. Tako je Schumacher obranil to\xc4\x8dko prednosti in postal prvi nem\xc5\xa1ki svetovni prvak._NEWLINE_V sezoni 1995 je Renault za\xc4\x8del dobavljati motorje tudi Benettonu, kljub temu je Schumacher s kar devetimi zmagami z lahkoto ubranil naslov svetovnega prvaka proti Hillu s hitrej\xc5\xa1im Williamsom, ki ga je prav tako poganjal Renaultov motor, toda Angle\xc5\xbe je zaostal kar za 33 to\xc4\x8dk. Pri tem je Nemcu nekoliko pomagal tudi Hill, ki je zapravil odlo\xc4\x8dilne to\xc4\x8dke z nepotrebnimi odstopi zaradi izletov s steze na kar treh dirkah. \xc5\xa0e dvakrat pa se je Hill zapletel v tr\xc4\x8denje s Schumacherjem, ko ga je posku\xc5\xa1al prehiteti, na Velikih nagradah Velike Britanije in Italije. Za slednje tr\xc4\x8denje je bil Hill kaznovan s prepovedjo nastopa na eni dirki, toda kazen ni bila nikoli izvr\xc5\xa1ena. Najbolj nepozabni pa sta bila dirki za Veliko nagrado Belgije, ko je Schumacher zmagal iz 16. \xc5\xa1tartnega mesta, po velikih te\xc5\xbeavah z menjalnikom na kvalifikacijah, in Veliko nagrado Evrope, ko je Schumacher premagal Jeana Alesija s taktiko postanka ve\xc4\x8d v boksih, ki je zahtevala od Nemca stalno nizanje hitrih krogov, Francoza pa je uspel prehiteti le dva kroga pred koncem. Tako je Schumacher osvojil svoj drugi zaporedni naslov in odlo\xc4\x8dilno pripomogel tudi k edinemu konstruktorskem naslovu Benettona.\n_START_SECTION_\nFerrari\n_START_PARAGRAPH_\nNato je sledil prestop v Ferrari, ki je \xc5\xbee od sezone 1979 \xc4\x8dakal na naslednjega svetovnega prvaka in je tako prestavljal velik izziv. Razli\xc4\x8dni dirkalniki Ferrarija, predvsem v za\xc4\x8detku devetdesetih, so si s strani dirka\xc4\x8dev pridobili vzdevke kot so bili na primer \xc2\xbbTraktor\xc2\xab, \xc2\xbbPujs\xc2\xab\xc2\xa0in \xc2\xbb\xc4\x8cakajo\xc4\x8d nesre\xc4\x8do\xc2\xab, najbolj znan pri tem je bil Alain Prost. Slaba usklajenost Ferrarijeve ekipe za postanke v boksih pa je bila tar\xc4\x8da raz\xc5\xa1irjene \xc5\xa1ale._NEWLINE_Iz Benettona je Schumacher pripeljal odli\xc4\x8dnega angle\xc5\xa1kega stratega Rossa Brawna ter odli\xc4\x8dnega konstruktorja dirkalnikov Roryja Byrnea, ki so skupaj z Jeanom Todtom in Schumacherjem najbolj zaslu\xc5\xbeni, da so iz razpadajo\xc4\x8dega in nekonkuren\xc4\x8dnega mo\xc5\xa1tva naredili najuspe\xc5\xa1nej\xc5\xa1e mo\xc5\xa1tvo v zgodovini Formule 1. Trikratni prvak, Jackie Stewart, trdi da je prav ta preobrazba Ferrarija Schumacherjev najve\xc4\x8dji dose\xc5\xbeek.\n_START_SECTION_\n1996 \xe2\x88\x92 1999\n_START_PARAGRAPH_\nV sezoni 1996 je bil Ferrari \xc5\xa1e dale\xc4\x8d od vrha, kljub temu pa je Schumacherju uspelo zmagati kar trikrat, kar je ve\xc4\x8d , kot jih je Ferrari zabele\xc5\xbeil v zadnjih petih sezonah. Prvo zmago za Ferrari je dosegel v de\xc5\xbeni dirki za Veliko nagrado \xc5\xa0panije, kjer je pokazal svoje odli\xc4\x8dne sposobnosti za vo\xc5\xbenjo po mokri stezi in vse tekmece prehitel za ve\xc4\x8d kot minuto. Nato sta sledili \xc5\xa1e zmagi na Velikih nagradah Belgije in Italije, ki je mo\xc4\x8dno navdu\xc5\xa1ila Ferrarijeve navija\xc4\x8de._NEWLINE_V sezoni 1997 je \xc5\xbee dosegel pet zmag in se odli\xc4\x8dno boril z Jacquesom Villeneuveom v hitrej\xc5\xa1em Williamsu, ki si je na za\xc4\x8detku sezone nabral nekaj prednosti. Zopet je pokazal odli\xc4\x8dno vo\xc5\xbenjo v de\xc5\xbeju in \xc5\xa1e tretji\xc4\x8d zmagal na Veliki nagradi Monaka, kjer je imel \xc5\xbee po prvem krogu neverjetnih 7 sekund prednosti pred konkurenco. Vendar pa so bile vse te odli\xc4\x8dne vo\xc5\xbenje pozabljene po zadnji dirki za Veliko nagrado Evrope v Jerezu. Spet je imel to\xc4\x8dko prednosti pred zadnjo dirko in spet je vodil v za\xc4\x8detnem delu dirke. Kmalu po postankih pa ga je, tudi s pomo\xc4\x8djo mo\xc5\xa1tvenega kolege Heinza-Haralda Frentzna, Villeneuve ujel in posku\xc5\xa1al prehiteti. Schumacher ga je posku\xc5\xa1al zapreti, vendar je bilo za to \xc5\xbee mo\xc4\x8dno prepozno in je s prvo gumo zadel v stranico Villeneuveovega dirkalnika ter obti\xc4\x8dal v pesku. Tako je postal prvak Villeneuve, na Schumacherja pa se je zlil plaz obto\xc5\xbeb zaradi o\xc4\x8ditne ne\xc5\xa1portne poteze. Tudi FIA ga je kaznovala z odvzemom 2. mesta v prvenstvu, vendar pa je lahko obdr\xc5\xbeal to\xc4\x8dke in zmage._NEWLINE_V sezoni 1998 se je po dolgem \xc4\x8dasu v vrh Formule 1 spet prebil McLaren s Fincem Miko H\xc3\xa4kkinenom in sezono je zaznamoval odli\xc4\x8den dvoboj med lete\xc4\x8dim Fincem in Schumacherjem. Pred zadnjo dirko je H\xc3\xa4kkinen s sedmimi zmagami vodil za \xc5\xa1tiri to\xc4\x8dke pred Schumacherjem, ki je zmagal \xc5\xa1estkrat, in je tako za naslov potreboval zmago. Po najbolj\xc5\xa1em \xc5\xa1tartnem polo\xc5\xbeaju mu je kazalo odli\xc4\x8dno, vendar pa mu je zaradi pregrete sklopke ugasnil dirkalnik pred ogrevalnim krogom, in tako je moral \xc5\xa1tartati z zadnjega mesta. Schumacher je kljub temu dirkal odli\xc4\x8dno, se do 31. kroga prebil \xc5\xbee na drugo mesto vendar pa ga je takrat doletela \xc5\xa1e po\xc4\x8dena pnevmatika in sanj o naslovu je bilo konec. Verjetno pa bi se sezona obrnila druga\xc4\x8de, \xc4\x8de ne bi bilo, za Schumacherja, nesre\xc4\x8dne Velike nagrade Belgije, kjer je na mokri stezi po odstopu H\xc3\xa4kkinena \xc5\xbee mo\xc4\x8dno vodil, nato pa pri prehitevanju za krog zaostalega Davida Coultharda tr\xc4\x8dil vanj in moral odstopiti. Kasneje je Coulthard priznal, da je bila nesre\xc4\x8da njegova krivda._NEWLINE_V sezoni 1999 je Schumacher solidno za\xc4\x8del in do dirke za Veliko nagrado Velike Britanije zbral \xc5\xbee dve zmagi, nato pa je bilo zanj sanj o naslovu svetovnega prvaka v tej sezoni pred\xc4\x8dasno konec. V prvem krogu je po odpovedi zavor s polno hitrostjo priletel v za\xc4\x8d\xc5\xa1itne gume in utrpel ve\xc4\x8dkratni zlom noge. Vrnil se je dve dirki pred koncem in na Veliki nagradi Malezije vodil, vendar zmago prepustil mo\xc5\xa1tvenemu kolegu Eddieju Irvineu, ki se je \xc5\xa1e boril za naslov, vendar mu na zadnji dirki ni uspelo. Kasneje je Schumacher povedal, da je bil Hakinnen nasprotnik, ki ga je v svoji karieri Formule 1 najbolj spo\xc5\xa1toval.\n_START_SECTION_\n2000 \xe2\x88\x92 2002\n_START_PARAGRAPH_\nV sezoni 2000 se je nadaljeval dvoboj med Schumacherjem in H\xc3\xa4kkinenom. Schumacher je odli\xc4\x8dno za\xc4\x8del s tremi zmagami, v srednjem delu nekoliko popustil z le dvema zmagama v desetih dirkah, nato pa s sanjskim zaklju\xc4\x8dkom in \xc5\xa1tirimi zaporednimi zmagami le osvojil prvi naslov svetovnega prvaka za Ferrari po dolgih 21 letih in svoj tretji naslov._NEWLINE_V sezoni 2001 je z odli\xc4\x8dnim Ferrarijem dosegel devet zmag in dominantno zmagal v prvenstvu z 58 to\xc4\x8dkami prednosti. Mo\xc5\xa1tvo Mclarna in predvsem Miko H\xc3\xa4kkinena je mu\xc4\x8dila nezanesljivost materiala, zato je Schumacher z lahkoto osvojil svoj \xc4\x8detrti naslov prvaka._NEWLINE_V sezoni 2002 se je dominacija Ferrarija nadaljevala in Schumacher je z enajstimi zmagami in uvrstitvijo na zmagovalni oder na prav vsaki dirki z lahkoto \xc5\xa1e tretji\xc4\x8d zapored osvojil prvenstvo in pometel s konkurenco.\n_START_SECTION_\n2003 \xe2\x88\x92 2004\n_START_PARAGRAPH_\nV sezoni 2003 pa sta se, tudi s pomo\xc4\x8djo novih pravil, Ferrariju zopet pribli\xc5\xbeali ekipi McLaren, z novim Fincem Kimijem R\xc3\xa4ikk\xc3\xb6nenom, in Williams, s Kolumbijcem Juanom Pablom Montoyo. Za\xc4\x8detek sezone je bil za Nemca slab kot \xc5\xbee dolgo ne po zaslugi izleta s steze na prvi dirki in vpletenosti v tr\xc4\x8denje na drugih dveh. Schumacher je, kljub hudim te\xc5\xbeavam s pnevmatikami sredi sezone, uspel \xc5\xa1estkrat zmagati in si pred zadnjo dirko zagotoviti prednost devetih to\xc4\x8dk pred R\xc3\xa4ikk\xc3\xb6nenom, Montoya pa je zapravil mo\xc5\xbenosti za naslov na predzadnji dirki za Veliko nagrado ZDA po kazni zaradi povzro\xc4\x8ditve tr\xc4\x8denja z drugim voznikom Ferrarija, Rubensom Barrichellom. Na zadnji dirki je Schumacher potreboval le eno samo to\xc4\x8dko, vendar se je tudi to po nekaj smole na dirki izkazalo za dosti te\xc5\xbeje, kot je bilo za pri\xc4\x8dakovati. Schumacherju se je vendarle uspelo prebiti na osmo mesto, R\xc3\xa4ikk\xc3\xb6nenu pa prav tako ni uspelo prehiteti Barrichella, tako da je Schumacher postal \xc5\xa1e \xc5\xa1esti\xc4\x8d svetovni prvak in je tako po naslovih prehitel legendarnega Argentinca Juana Manuela Fangia._NEWLINE_V sezoni 2004 je sledila \xc5\xa1e ena premo\xc4\x8dno sezona Ferrarija in Schumacherja, predvsem zaradi velikega padca McLarna in Williamsa. S 13 zmagami, tudi na Veliki nagradi Francije s taktiko kar \xc5\xa1tirih postankov v boksih, 148 to\xc4\x8dkami in 10 najhitrej\xc5\xa1imi krogi v eni sezoni je postavljal nove in nove rekorde. Tako je Nemec postal \xc5\xa1e sedmi\xc4\x8d svetovni prvak in peti\xc4\x8d zapored, vendar pa je FIA, ki se je zaradi tak\xc5\xa1ne dominacije Ferrarija soo\xc4\x8dala tudi z zmanj\xc5\xa1anjem gledanosti Formule 1 po televiziji in obiska na dirkah, spro\xc5\xbeila val novih pravil za naslednjo sezono, z namenom predvsem spodrezati krila premo\xc4\x8dnemu Ferrariju ter narediti Formulo 1 zopet izena\xc4\x8deno in s tem bolj privla\xc4\x8dno za gledalce.\n_START_SECTION_\n2005 \xe2\x88\x92 2006\n_START_PARAGRAPH_\nV sezoni 2005 so se nova pravila, predvsem prepoved menjave pnevmatik med dirko, izkazala kot na ko\xc5\xbeo pisana mo\xc5\xa1tvom francoskega opremljevalca s pnevmatikami, Michelina. Tako Ferrari s Bridgestonovimi pnevmatikami ni imel nobenih mo\xc5\xbenosti. Najbolj\xc5\xa1i dirko sezone je prikazal na Veliki nagradi San Marina, kjer se je iz 14. \xc5\xa1tartnega mesta prebil na drugo, dirko pa je kon\xc4\x8dal le dve desetinki za Alonsom. Edino zmago v sezoni je Schumacher osvojil le zaradi \xc5\xa1kandalozne napake Michelina, ki je na dirko za Veliko nagrado ZDA pripeljal nevarne gume in tako je dirkalo le \xc5\xa1est Bridgestonovih mo\xc5\xa1tev. Kljub vsem te\xc5\xbeavam je iz sezone potegnil maksimum in jo zaklju\xc4\x8dil na solidnem tretjem mestom v prvenstvu._NEWLINE_V sezoni 2006 je FIA vrnila menjavo pnevmatik ter spremenila potek kvalifikacij. Kljub vsemu je bil Ferrari v prvi polovici sezone v zaostanku za Renaultom in njihovim prvim voznikom Fernandom Alonsom. Tako je Schumacher po polovici sezone z le dvema zmagama zaostajal za 25 to\xc4\x8dk. Vendar pa takrat se je za\xc4\x8dela njegova velika vrnitev na vrh s tremi zaporednimi zmagami. Nato je sledila, tako za Schumacherja kot tudi za Alonsa, nesre\xc4\x8dna Mad\xc5\xbearska, ki je s prvo delno de\xc5\xbeno dirko v zgodovini Velike nagrade Mad\xc5\xbearske za\xc4\x8dasno zaustavila Ferrarijev pohod proti vrhu, saj Bridgestonove pnevmatike na mokri stezi niso bile konkuren\xc4\x8dne Michelinovim. \xc5\xbde na nasledni dirki za Veliko nagrado Tur\xc4\x8dije je \xc5\xa1lo spet Ferrariju vse po maslu, a le do varnostnega avtomobila, ki je Schumacherju odvzel gotovo zmago. Vendar pa \xc5\xbee na Veliki nagradi Italije, kjer je tudi napovedal svojo upokojitev po tej sezoni, se je Schumacherjev pohod na vrh nadaljeval, Alonso pa je celo odstopil z eksplozijo motorja. Tudi na Veliki nagradi Kitajske se je Schumacher z neverjetno vo\xc5\xbenjo v kvalifikacijah po mokri stezi in odli\xc4\x8dno dirko po to\xc4\x8dkah izena\xc4\x8dil z Alonsom in zaradi ve\xc4\x8djega \xc5\xa1tevila zmag povedel v prvenstvu. In ko je na Veliki nagradi Japonske kazalo, da je Alonso \xc5\xbee premagan je v najslab\xc5\xa1em mo\xc5\xbenem trenutku pri\xc5\xa1la prva okvara motorja po \xc5\xa1estih letih na Schumacherjem Ferrariju in sanj o osmem naslovu je bilo v trenutku konec. Kot, da \xc5\xa1e ne bilo dovolj smole za Schumacherja, mu je na zadnji dirki kariere za Veliko nagrado Brazilije \xc5\xbee v kvalifikacijah spet zagodla tehnika in je dosegel le 10. \xc5\xa1tartno mesto. Na dirki je za\xc4\x8del odli\xc4\x8dno in bil \xc5\xbee po prvem krogu \xc5\xa1esti tik za Renautoma. Pri prehitevanju Giancarla Fisichelle pa je pri\xc5\xa1lo do rahlega dotika, ki je bil usoden za Schumacherjevo zadnjo desno pnevmatiko. Po odpeljanem skoraj celem krogu s po\xc4\x8deno pnevmatiko in menjavi, je Schumacher za\xc4\x8del nizati najhitrej\xc5\xa1e kroge in kljub skoraj krogu zaostanka do konca ujel najbolj\xc5\xa1e in zadnjo dirko svoje kariere kon\xc4\x8dal na, po dvojni smoli solidnem, \xc4\x8detrtem mestu. Njegovo zadnjo predstavo so mediji razglasili kot \xc2\xbbherojsko\xc2\xab, \xc2\xbbdih jemljajo\xc4\x8do\xc2\xab in kot \xc2\xbbpredstavo, ki odli\xc4\x8dno povzame njegovo kariero\xc2\xab.\n_START_SECTION_\n2007-2008\n_START_PARAGRAPH_\nV sezoni 2007 je bil Schumacher Ferrarijev svetovalec in Todtov pomo\xc4\x8dnik, udele\xc5\xbeil pa se je tudi nekaj dirk. 13. novembra 2007 se je kot eden redkih aktivnih dirka\xc4\x8dev, ki so dirkali v \xc4\x8dasu brez sistema proti zdrsu pogonskih koles, testiral dirkalnik Ferrari F2007 brez elektronskih pomagal, kot so predvidevala pravila na sezono 2008, na \xc5\xa1panskem dirkali\xc5\xa1\xc4\x8du Circuit de Catalunya, in kljub ve\xc4\x8d kot enoletnem premoru dosegel najbolj\xc5\xa1i \xc4\x8das testiranj z 1:21:922, odpeljal pa je 64 krogov. Testiral je tudi naslednji dan, ko je bil ponovno najhitrej\xc5\xa1i, tokrat s \xc4\x8dasom 1:21,486. Tudi v sezoni 2008 je bil Schumacher uradno zaposlen kot Ferrarijev svetovalec, ob\xc4\x8dasno je tudi testiral dirkalnik, toda zaradi omejitve testiranj s pravili, bolj poredko.\n_START_SECTION_\n2009\n_START_PARAGRAPH_\nSredi sezone 2009 se je v starosti \xc5\xa1tiridesetih let nepri\xc4\x8dakovano hotel vrniti kot zamenjava za Felipeja Masso, ki se je po\xc5\xa1kodoval na kvalifikacijah za Veliko nagrado Mad\xc5\xbearske, a mu to ni dopu\xc5\xa1\xc4\x8dal po\xc5\xa1kodovan vrat.\n_START_SECTION_\n2010-2012\n_START_PARAGRAPH_\n23. decembra 2009 je bil po ve\xc4\x8d tednih \xc5\xa1pekulacij potrjen kot drugi dirka\xc4\x8d Mercedesa za sezono 2010, ob Nicu Rosbergu. Mercedesovo mo\xc5\xa1tvo je prevzelo Brawn GP, ki je v sezoni 2009 osvojil dvojno krono, na \xc4\x8delu mo\xc5\xa1tva ostaja Ross Brawn, ki je sodeloval pri vseh sedmih Schumacherjevih naslovih prvaka. Mercedes je nazadnje v Svetovnem prvenstvu Formule 1 sodeloval s svojim mo\xc5\xa1tvom v daljni sezoni 1955, \xc5\xa1e nobenem nem\xc5\xa1kem dirka\xc4\x8du pa ni uspelo osvojiti naslova v Mercedesu. \xc5\xbde po nekaj dirkah se je pokazalo, da Mercedesov dirkalnik ni konkuren\xc4\x8den Red Bullovem, Ferrarijevem in McLarnovem dirkalniku. Sezono je za\xc4\x8del s \xc5\xa1estim mestom na dirki za Veliko nagrado Bahrajna, trikrat je dosegel \xc4\x8detrto mesto, na dirkah za Veliko nagrado \xc5\xa0panije, Veliko nagrado Tur\xc4\x8dije in Veliko nagrado Koreje, sezono pa kon\xc4\x8dal na devetem mestu v prvenstvu, dve mesti za mo\xc5\xa1tvenim kolegom Rosbergom._NEWLINE_V sezoni 2011 je osvojil osmo mesto v dirka\xc5\xa1kem prvenstvu s 76-imi to\xc4\x8dkami, najbolj\xc5\xa1i rezultat pa je dosegel s \xc4\x8detrtim mestom na dirkah za Veliko nagrado Kanade, kjer se je na mokri stezi prebil do drugega mesta, toda ob koncu sta ga na su\xc5\xa1e\xc4\x8di se stezi prehitela Jenson Button in Mark Webber, in Veliko nagrado \xc5\xa0panije._NEWLINE_Prvo polovico sezone 2012 so zaznamovale okvare, saj je odstopil na prvih petih dirkah od sedmih. Sredi sezone je delno uti\xc5\xa1al kritike na svoj ra\xc4\x8dun z osvojitvijo najbolj\xc5\xa1ega \xc4\x8dasa na kvalifikacijah pred dirko za Veliko nagrado Monaka, \xc4\x8deprav zaradi kazni ni \xc5\xa1tartal najbolj\xc5\xa1ega \xc5\xa1tartnega polo\xc5\xbeaja in je na dirki odstopil. Dve dirki za tem, na dirki za Veliko nagrado Evrope, je s tretjim mestom dosegel edino uvrstitev na stopni\xc4\x8dke od vrnitve leta 2010. Ob tem je dosegel \xc5\xa1e eno \xc5\xa1esto, \xc5\xa1tiri sedma in dva deseta mesta za trinajsto mesto v dirka\xc5\xa1kem prvenstvu in 49 to\xc4\x8dk. Na dirki za Veliko nagrado Nem\xc4\x8dije, ki jo je kon\xc4\x8dal na sedmem mestu, je postavil najhitrej\xc5\xa1i krog. Kariero je kon\xc4\x8dal s sedmim mestom na dirki za Veliko nagrado Brazilije.\n_START_SECTION_\nZasebno \xc5\xbeivljenje\n_START_PARAGRAPH_\nSchumacher se je avgusta 1995 poro\xc4\x8dil s Corinno Betsch. Imata dva otroka, h\xc4\x8di Gino-Mario (rojeno leta 1997) in sina Micka (rojenega leta 1999). \xc5\xbdivijo v \xc5\xa1vicarskem Glandu pri \xc5\xbdenevskem jezeru. Schumacher je bil vedno zelo za\xc5\xa1\xc4\x8ditni\xc5\xa1ki do svojega privatnega \xc5\xbeivljenja in ne mara zvezdni\xc5\xa1tva, raje ima preprosto \xc5\xbeivljenje. Schumacherjev brat Ralf je tudi bil dirka\xc4\x8d v Formuli 1 do leta 2008._NEWLINE_Schumacher je bil prvi \xc5\xa1portni milijonar. Njegova letna pla\xc4\x8da v sezoni 2004 je zna\xc5\xa1ala 80 milijonov dolarjev. Leta 2005 je bil na Forbesovi lestvici stotih svetovnih najvplivnej\xc5\xa1ih zvezdnikov uvr\xc5\xa1\xc4\x8den na 17. mesto. Velik del njegovih dohodkov je prihajal od sponzorjev: Deutsche Verm\xc3\xb6gensberatung je pla\xc4\x8deval 8 milijonov dolarjev za tri leta, da je Schumacher na novinarski konferenci po dirkah na svoji kapi nosil njihov 10 krat 6 centimeterski napis. To pogodbo so podalj\xc5\xa1ali do leta 2010._NEWLINE_Schumacher igra nogomet za lokalno mo\xc5\xa1tvo FC Echichens. Prav tako je igral na mnogih dobrodelnih nogometnih tekmah in nogometnih tekmah med dirka\xc4\x8di Formule 1._NEWLINE_Schumacher je leta 2004 \xc5\xbertvam cunamija v Indijskem oceanu podaril 10 milijonov dolarjev. Njegova donacija je bila ve\xc4\x8dja od vseh drugih \xc5\xa1portnikov, ve\xc4\x8dine \xc5\xa1portnih zvez, mnogih svetovnih korporacij in celo nekaterih dr\xc5\xbeav._NEWLINE_Schumacher je tudi posebni UNESCOv ambasador in je organizaciji podaril 1.5 milijona Evrov. Poleg tega je pla\xc4\x8dal za postavil \xc5\xa1ole za revne otroke v Senegalskem Dakarju, kar je zelo izbolj\xc5\xa1alo razmere v bli\xc5\xbenjih barakarskih naseljih. Podpira tudi bolni\xc5\xa1nico za otro\xc5\xa1ke \xc5\xbertve vojne v Sarajevu, ki je specializirana za otro\xc5\xa1ke amputacije. V Perujski Limi je financiral \xc2\xbbPala\xc4\x8do za revne\xc2\xab, center za pomo\xc4\x8d brezdomnim otrokom brez izobrazbe, obleke, hrane, medicinske oskrbe in strehe nad glavo. Za dobrodelni\xc5\xa1tvo se je za\xc4\x8del zanimati zaradi svoje ljubezni do otrok in dejstva, da so bili nekateri popolnoma prezrti s strani donatorjev. Ni znana to\xc4\x8dna vsota, ki jo je Schumacher v svojem \xc5\xbeivljenju podaril v dobrodelne namene, je pa znano da je v zadnjih \xc5\xa1tirih sezonah kot dirka\xc4\x8d podaril vsaj 50 milijonov dolarjev._NEWLINE_Od njegovega sodelovanja v kampanji FIE za varnost na cestah kot kazen za tr\xc4\x8denje na Veliki nagradi Evrope 1997, je Schumacher nadaljeval s podporo drugih kampanji, kot na primer \xc2\xbbMake Roads Safe\xc2\xab, ki jo vodi fundacija FIE in poziva dr\xc5\xbeave G8 in Zdru\xc5\xbeene narode, da priznajo \xc5\xbertve cestnih nesre\xc4\x8d po svetu za velik zdravstveni problem._NEWLINE_Schumacher je posodil svoj glas za animacijski film Cars (Disney-Pixar), kot Rosso Corsa Ferrari F430. Marca 2006 je bilo najavljeno, da bo Schumacher imel manj\xc5\xa1o vlogo v filmu Asterix at the Olympic Games._NEWLINE_29. decembra 2013 se je Schumacher med smu\xc4\x8danjem v francoskem M\xc3\xa9ribelu hudo po\xc5\xa1kodoval. Pri padcu je z glavo udaril ob skalo in utrpel mo\xc5\xbeganske po\xc5\xa1kodbe. Prepeljan je bil v bolni\xc5\xa1nico v Mo\xc3\xbbtiersu, od tam pa v Grenoble. Ve\xc4\x8d mesecev je bil v komi in kriti\xc4\x8dnem stanju. Sredi junija 2014 se je prebudil iz kome in zapustil bolni\xc5\xa1nico.'